Smernica č. 5/2009-R
z 30. januára 2009,
ktorou sa upravuje postup Ministerstva školstva Slovenskej republiky pri výkone kontrolnej činnosti
 Gestorský útvar: odbor kontroly, tel.: 02/49106/301	Číslo: CD-2009-19635/3424-1:13

Ministerstvo školstva Slovenskej republiky (ďalej len „ministerstvo“) v súlade s  § 6  ods. 1 písm. a) a  § 7 ods. 1  zákona Národnej rady Slovenskej republiky č. 10/1996 Z. z. o kontrole v štátnej správe v znení neskorších predpisov (ďalej len „zákon“) vydáva  túto smernicu: 

Prvá časť
Základné ustanovenie
Čl. 1
Predmet úpravy
(1)	Predmetom smernice je upraviť jednotný postup, vzhľadom na práva a povinnosti zamestnancov ministerstva ako orgánu kontroly a prizvaných osôb pri plánovaní, príprave, výkone a využití  výsledkov kontroly,  ako aj práva a povinnosti kontrolovaných subjektov. 
(2)	Kontrolnou činnosťou sa zisťuje:
a)	stav kontrolovaných skutočností a ich súlad so všeobecne záväznými právnymi predpismi, internými predpismi a s uzneseniami vlády SR,
b)	príčiny a škodlivé následky nedostatkov zistených kontrolou,
c)	úroveň efektívnosti plnenia úloh štátnej správy a spôsob riadenia štátnej správy,
d)	splnenie opatrení prijatých  na odstránenie zistených  nedostatkov a ich účinnosť. 
(3)	Postup zamestnancov kontroly a prizvaných osôb pri výkone kontroly upravuje piata časť  - základné pravidlá kontrolnej činnosti,  čl. 11 a  12  tejto smernice.
(4)	Základné pravidlá kontrolnej činnosti primerane platia aj pre výkon kontroly plnenia   opatrení prijatých na odstránenie kontrolou zistených nedostatkov.
(5)	Ustanovenia tejto smernice sa nevzťahujú na výkon štátneho dohľadu, ktorý upravuje Smernica č. 7/2007-I z 26. januára 2007 ktorou sa mení a dopĺňa smernica č. 26/2004-I o vykonávaní štátneho dohľadu v oblasti financovania základných škôl, stredných škôl a školských zariadení, vydaná pod č. CD 2007-2067/4110-1:13, účinná a platná od 1. februára 2007 a na výkon následnej finančnej kontroly, ktorý upravuje smernica č. 20/2006-R z 15. júna 2006 ktorou sa upravuje postup pri výkone následnej finančnej kontroly v rezorte školstva, vydaná pod číslom CD-2005-5557/8680-1:13, účinná a platná od 15. júna 2006.
Čl. 2
Rozsah úpravy
Obsah tejto smernice tvorí neoddeliteľnú súčasť služobných alebo pracovných povinností 
a)	štátnych zamestnancov vykonávajúcich kontrolu, ktorých služobným úradom je ministerstvo, 
b)	zamestnancov vykonávajúcich práce vo verejnom záujme, ktorých zamestnávateľom je ministerstvo,
c)	prizvaných osôb vykonávajúcich kontrolu, 
d)	kontrolovaných subjektov, ktoré patria do pôsobnosti ministerstva, vrátane ich zamestnancov.
Čl. 3
Vymedzenie základných pojmov
(1)	Orgán kontroly je ministerstvo, vykonávajúce vonkajšiu kontrolu v rozsahu svojej pôsobnosti a vnútornú kontrolu ako súčasť plnenia svojich úloh v príslušnom odbore štátnej správy. Orgán kontroly je povinný vytvoriť v rámci svojej pôsobnosti organizačné a personálne podmienky na vykonávanie vnútornej kontroly.
(2)	Vedúcim orgánu kontroly na účely tejto smernice je podpredseda vlády a minister školstva (ďalej len „minister“). 
(3)	Pracovníci kontroly sú zamestnanci orgánu kontroly, ktorí vykonávajú kontrolu na základe písomného poverenia ministra alebo ním splnomocneného zástupcu, ak osobitný predpis neustanovuje inak.
(4)	Štatutárnym orgánom je osoba, ktorá je oprávnená robiť právne úkony za kontrolovaný  subjekt vo všetkých veciach, ktoré sú predmetom kontroly.
(5)	Kontrola je činnosť, pri ktorej sa orgán kontroly v rámci vnútornej kontroly zameriava najmä na plnenie úloh štátnej správy, efektívnosť štátnej správy, prešetrovanie a vybavovanie sťažností a petícií, dodržiavanie všeobecne záväzných právnych predpisov, interných predpisov a na plnenie opatrení na nápravu zistených nedostatkov a príčin ich vzniku.
(6)	Vnútorná kontrola je kontrola plnenia úloh štátnej správy vykonávaná útvarom kontroly,  ostatnými odbornými útvarmi ministerstva  alebo zamestnancom určeným ministrom; vnútorná kontrola je aj kontrola plnenia úloh štátnej správy zverených zákonom orgánom územnej samosprávy, vykonávaná odborným útvarom príslušného orgánu štátnej správy.
(7)	Vonkajšia kontrola je kontrola vykonávaná v subjekte, ktorý nie je organizáciou v zriaďovateľskej alebo zakladateľskej pôsobnosti ministerstva. 
(8)	Poverenie na vykonanie kontroly je doklad splnomocňujúci osoby v ňom uvedené vykonať kontrolu v kontrolovanom subjekte. 
(9)	Program na vykonanie kontroly  je doklad obsahujúci predmet kontroly, účel kontroly, subjekt kontroly, kontrolované obdobie, organizačné zabezpečenie kontroly a  časový harmonogram vykonania kontroly.
(10)	Predmet kontroly tvorí okruhy hlavných otázok kontrolovanej problematiky (napr. všeobecne záväzné právne predpisy, uznesenia vlády SR, interné predpisy), z hľadiska ktorých majú pracovníci kontroly posudzovať kontrolovanú činnosť subjektu kontroly.
(11)	Účel kontroly je pravdivé a preukázateľné zistenie skutočného stavu kontrolovaných skutočností a ich súlad so všeobecne záväznými právnymi predpismi a internými predpismi.
(12)	Subjekt kontroly je ministerstvo – vecne príslušný organizačný útvar,  organizácie v zriaďovacej a zakladateľskej pôsobnosti ministerstva a iná právnická alebo fyzická osoba, kde sa vykonáva kontrola.
(13)	Organizačné zabezpečenie kontroly je určenie činnosti a vymedzenie zodpovednosti členov kontrolnej skupiny za priebeh kontroly.
(14)	Časový harmonogram vykonania kontroly je určenie etáp kontroly (príprava na kontrolu, výkon kontroly v kontrolovanom subjekte s predpokladaným ukončením kontroly a vypracovanie výsledného materiálu z vykonanej kontroly). 
(15)	Kontrolná skupina je skupina dvoch alebo viacerých pracovníkov kontroly a prizvaných osôb, ktorí sú poverení vykonať kontrolu; jeden z poverených pracovníkov kontroly tvoriacich kontrolnú skupinu musí byť určený za vedúceho kontrolnej skupiny, ostatní poverení sú členmi kontrolnej skupiny s vymedzenou zodpovednosťou za priebeh kontroly.
(16)	Vedúci kontrolnej skupiny organizuje výkon kontroly, riadi činnosť kontrolnej skupiny,  spolu s nimi vykonáva kontrolu a zodpovedá za to, aby kontrola bola vykonávaná v súlade s poverením na vykonanie kontroly a podľa schváleného programu.
(17)	Člen kontrolnej skupiny sa počas kontroly riadi pokynmi vedúceho  kontrolnej skupiny a formuluje kontrolné zistenia tvoriace text výsledného materiálu; za ich úplnosť, preukázateľnosť a pravdivosť nesie plnú zodpovednosť.
(18)	Prizvaná osoba je odborník, špecialista alebo odborne spôsobilá osoba v oblasti patriacej do predmetu kontroly; prizvaná osoba nie je zamestnancom ministerstva.
(19)	Kontrolné zistenie je výsledok kontroly opisujúci preukázateľne zistený stav a jeho úplné, pravdivé a objektívne hodnotenie.
(20)	Preukázateľnosť, úplnosť a pravdivosť kontrolných zistení je súhrn kontrolou overených poznatkov a objektívne potrebný rozsah riadne podložených údajov dokladmi.
(21)	Doklad je oficiálny písomný dôkaz alebo iný dôkaz (napr. záznam z technického nosiča dát) spĺňajúci formálne a obsahové kritéria určené všeobecne záväzným právnym predpisom, interným predpisom,  osobným vyjadrením zamestnanca kontrolovaného subjektu a pod. Doklad tvorí základný článok preukázateľnosti kontrolných zistení.
(22)	Súhrnný doklad je komplex účelne vybratých údajov z rôznych oficiálnych písomných materiálov alebo údajov uložených na nosičoch dát potvrdzujúcich konkrétne kontrolné zistenie; súhrnný doklad vyhotovujú na písomné vyžiadanie členov kontrolnej skupiny zodpovední zamestnanci kontrolovaného subjektu a musí  obsahovať aj informácie, z ktorých údajov a kedy boli údaje čerpané, ďalej mená, funkcie a podpisy osôb, ktoré ho vypracovali a zodpovedajú za jeho obsah.
(23)	Vyjadrenie počas výkonu kontroly je písomný doklad, ktorým vedúci kontrolovaného subjektu alebo jeho zodpovedný zamestnanec na základe písomného vyžiadania pracovníka kontroly objasňuje nejasnosti v dokladoch alebo vysvetľuje príčiny a dôvody vzniku nedostatkov zistených v oblasti patriacej do jeho služobných alebo pracovných povinností; vyjadrenie je neoddeliteľnou súčasťou výsledného materiálu o kontrole.
(24)	Námietka je písomné vyjadrenie, ktorým vedúci kontrolovaného subjektu spochybňuje  kontrolné zistenia uvedené vo výslednom materiáli o kontrole. K vyjadreniam predloženým po určenej lehote sa neprihliada.
(25)	Oznámenie o výsledku preverenia opodstatnenosti námietok je písomný doklad, ktorý sú pracovníci kontroly povinní vypracovať vždy, ak sú do konca kontroly podané námietky proti kontrolným zisteniam uvedeným vo výslednom materiáli o kontrole; písomné zdôvodnenie o neopodstatnenosti námietok musia pracovníci kontroly predložiť vedúcemu kontrolovaného subjektu najneskôr do termínu prerokovania protokolu. Rovnopis zdôvodnenia neopodstatnenosti námietok je neoddeliteľnou súčasťou  materiálu z vykonanej kontroly. 
(26)	Predpojatosť je osobný vzťah pracovníka kontroly k predmetu kontroly alebo kontrolovaným osobám, ktorý by mohol negatívne ovplyvniť objektivitu a pravdivosť kontrolných zistení.

Druhá časť
Čl. 4
Orgány kontroly a ich pôsobnosť
(1)	Orgánmi kontroly v rámci vnútorného kontrolného systému ministerstva sú pre účely tejto smernice
a)	odbor kontroly ministerstva,
b)	odborné útvary ministerstva,
c)	zamestnanci určení ministrom.
(2)	Orgány kontroly uvedené v ods. 1 písm. a) a b) sú rezortnými orgánmi kontroly a sú podriadené ministrovi.
(3)	Orgány kontroly uvedené v ods. 1 písm. c) vykonávajú kontrolu na základe pokynov    ministra.
(4)	Kontrolná pôsobnosť orgánov kontroly uvedených v ods. 1 písm. a) a b) sa vzťahuje na
a)	ministerstvo,
b)	organizácie patriace do zriaďovateľskej pôsobnosti uvedené v prílohe                          č. 2 Organizačného poriadku ministerstva, ktorá je uverejnená na internetovej stránke ministerstva (www.minedu.sk).
(5)	Orgány kontroly predkladajú ministrovi písomnú informáciu o svojich kontrolných  zisteniach a poznatkoch po skončení každej kontroly.
Čl. 5
Spolupráca a koordinácia orgánov kontroly
(1)	Útvar kontroly je rezortným orgánom kontroly, ktorý
a)	spolupracuje a koordinuje svoju kontrolnú činnosť so sekciou kontroly Úradu vlády SR, ako ústredným orgánom štátnej správy pre oblasť kontroly a vybavovania sťažností a petícií,
b)	spolupracuje s útvarmi kontroly ministerstiev a ústredných orgánov štátnej správy SR a ďalšími štátnymi orgánmi pôsobiacimi v oblasti kontroly,
c)	organizuje a zabezpečuje výmenu a využitie skúseností a poznatkov z kontrol v rámci celého rezortu,
d)	usmerňuje a koordinuje kontrolnú činnosť v celom rezorte,
e)	spracováva zameranie kontrolnej činnosti ministerstva na nadchádzajúci rok a predkladá ho ministrovi na schválenie,
f)	vykonáva riadne kontroly na základe zamerania kontrolnej činnosti,
g)	vykonáva mimoriadne kontroly na základe pokynov ministra, požiadaviek odborných útvarov ministerstva alebo na základe vyžiadania oprávnených štátnych orgánov a podnetov, 
h)	upozorňuje príslušné štátne orgány na nedostatky zistené kontrolou, ktorých riešenie patrí do pôsobnosti týchto orgánov,
i)	oznamuje orgánom činným v trestnom konaní skutočnosti nasvedčujúce spáchanie trestných činov, ktoré zistil pri svojej činnosti,
j)	na základe požiadaviek alebo pokynov vnútorného audítora predkladá v stanovených lehotách informácie a správy o realizácii opatrení prijatých na základe jeho odporúčaní,
k)	po skončení roka (najneskôr do 31. marca) predkladá ministrovi Správu o výsledkoch kontrolnej činnosti za predchádzajúci rok v zmysle zákona o kontrole v štátnej správe, ktorú podľa jeho pokynov zverejňuje na internetovej stránke ministerstva,
l)	bez predchádzajúceho písomného povolenia ministra, vydaného pre každý prípad osobitne, nie je oprávnený poskytovať tretím osobám informácie o svojich kontrolných zisteniach.
(2)	Orgány kontroly uvedené v článku 4, ods. 1 písm. b) sú povinné    
a)	do 30. novembra predložiť odboru kontroly námety do zamerania kontrolnej činnosti ministerstva na nasledujúci rok, 
b)	priebežne predkladať odboru kontroly ministerstva výsledky kontrol pri zistení nedostatkov a vyhodnotenie kontrolnej činnosti za kalendárny rok do 20. februára nasledujúceho kalendárneho roka.

Tretia časť
Plánovanie kontrolnej činnosti
Čl. 6
Stratégia plánovania
(1)	Účelom plánovania kontrolnej činnosti je určenie podmienok a hlavných zámerov, úloh a kontrolných akcií smerujúcich na zabezpečenie účinného a hospodárneho výkonu kontrolnej činnosti. 
(2)	Plánovanie kontrolnej činnosti sa zabezpečuje prostredníctvom ročných zameraní kontrolnej činnosti, ktoré sú základným východiskom pre výkon kontrolnej činnosti a plnenie ďalších úloh kontrolného orgánu.
(3)	Ročným zameraním kontrolnej činnosti sa určujú konkrétne kontrolné akcie, predmet
a účel kontroly a kontrolované subjekty.
(4)	V ročnom zameraní kontrolnej činnosti musí byť vytvorený primeraný časový priestor pre výkon kontrol, vrátane kontrol plnenia opatrení z predchádzajúcich kontrolných akcií.
Čl.7
Zameranie kontroly
(1)	Orgány kontroly uvedené v článku 4 ods. 1 písm. a) a b) v rámci vnútornej kontroly  kontrolujú
a)	dodržiavanie  všeobecne záväzných právnych predpisov, interných predpisov a opatrení vydaných na ich  základe,
b)	výkon štátnej správy - vecnú a formálnu správnosť plnenia úloh jednotlivými organizačnými útvarmi ministerstva,
c)	efektívnosť štátnej správy,
d)	prešetrovanie a vybavovanie petícií a prešetrovanie a vybavovanie sťažností na ministerstve a v organizáciách patriacich do jeho zriaďovateľskej pôsobnosti,
e)	plnenie úloh vyplývajúcich pre ministerstvo z uznesení Národnej rady Slovenskej republiky a vlády SR,
f)	plnenie opatrení na nápravu zistených nedostatkov a príčin ich vzniku vydaných vedúcim kontrolovaného subjektu,
g)	plnenie úloh štátnej správy zverených zákonom orgánom územnej samosprávy. 
(2)	V rámci plnenia úloh podľa ods. 1  orgány kontroly  nie sú oprávnené meniť alebo rušiť rozhodnutia orgánov štátnej správy vydávaných v správnom konaní, ako ani rozhodnutia orgánov činných v trestnom konaní.

Štvrtá časť
Príprava na výkon kontroly
Čl. 8
Účel a organizácia prípravy výkonu kontroly
(1)	Príprava kontroly je jednorazovou činnosťou zameranou na dôsledné oboznámenie sa pracovníkov kontroly s predmetom kontroly v takom rozsahu,  ktorý im umožní zvládnuť po odbornej, organizačnej a metodickej stránke efektívny a účinný výkon kontroly v kontrolovanom subjekte.
(2)	Účelom prípravy je získanie poznatkov a informácií o predmete kontroly, kontrolovanom subjekte a v dôslednom oboznámení sa s kontrolovanou problematikou.
(3)	Prípravu výkonu kontroly organizačne zabezpečuje vedúci kontrolnej skupiny s členmi kontrolnej skupiny, ktorí spolupracujú s odbornými útvarmi ministerstva, prípadne aj s vedúcim zamestnancom, alebo ním povereným zamestnancom  kontrolovaného subjektu pri získavaní podkladov pre kontrolu.
(4)	Dôkladná príprava všetkých členov kontrolnej skupiny na výkon kontroly je nevyhnutnou podmienkou pre efektívny, objektívny a správny výkon kontroly.

Čl. 9
Program kontroly
(1)	Základným dokumentom vypracovaným v čase prípravy na kontrolu je program kontroly, ktorý obsahuje
a)	predmet kontroly a kontrolované obdobie,
b)	účel kontroly, 
c)	subjekt alebo subjekty v ktorých bude vykonaná  kontrola,
d)	zameranie kontroly (body programu) vymedzené predmetom kontroly,
e)	organizačné  a technické zabezpečenie kontroly,
f)	časový harmonogram kontroly,
g)	podpis vedúceho kontrolnej skupiny, ktorý zodpovedá za správnosť a kvalitu spracovaného programu,
h)	schválenie príslušným vedúcim organizačného útvaru.
(2)	Program kontroly je pre všetkých členov kontrolnej skupiny záväzný, prípadné zmeny schvaľuje príslušný vedúci organizačného útvaru.
Čl. 10
Poverenie na vykonanie kontroly
(1)	Kontrolu vykonávajú pracovníci kontroly na základe písomného poverenia ministra alebo ním splnomocneného zástupcu, ak osobitný predpis neustanovuje inak.
(2)	Písomné poverenie na vykonanie kontroly spravidla obsahuje
a)	označenie orgánu kontroly,
b)	označenie kontrolovaného subjektu,
c)	mená a priezviská osôb poverených vykonaním kontroly,
d)	predmet kontroly,
e)	kontrolované obdobie,
f)	dátum začatia kontroly,
g)	podpis ministra alebo ním splnomocneného zástupcu.
(3)	Minister alebo ním splnomocnený zástupca schvaľuje na základe odporúčania príslušného vedúceho organizačného útvaru, ak je to odôvodnené osobitnou povahou kontroly, účasť prizvanej osoby na výkon kontroly z radov odborníkov, ktorá nie je zamestnancom ministerstva a s účasťou na výkone súhlasí. Prizvaná osoba musí byť uvedená v poverení na výkon kontroly.
Piata časť
Základné pravidlá kontrolnej činnosti
Orgány kontroly v pôsobnosti ministerstva sú pri výkone kontroly povinné postupovať podľa zákona a pravidiel uvedených v tejto smernici.

Čl. 11
Oprávnenia pracovníkov kontroly
(1)	Pracovníci kontroly sú v súvislosti s výkonom kontroly oprávnení v nevyhnutnom rozsahu
a)	vstupovať do objektov, zariadení a prevádzok, na pozemky a do iných priestorov kontrolovaných subjektov, ak bezprostredne súvisia s predmetom kontroly; nedotknuteľnosť obydlia nesmie byť dotknutá výkonom tohto oprávnenia,
b)	vyžadovať od kontrolovaného subjektu a jeho zamestnancov, aby im v určenej lehote poskytovali doklady, iné písomnosti, vyjadrenia a informácie (vrátane technických nosičov dát) potrebné na výkon kontroly, prvopisy dokladov; pri vyžiadaní dokladov a informácií obsahujúcich utajované skutočnosti alebo osobné údaje, je potrebné dodržať postup ustanovený osobitnými predpismi,
c)	na účely dokumentácie k protokolu o výsledku kontroly vyhotovovať fotokópie odobratých materiálov,
d)	v odôvodnených prípadoch na zabezpečenie dôkazov odoberať písomné dokumenty a iné materiály aj mimo priestorov kontrolovaného subjektu, premiestňovať prvopisy dokladov, ktorých vydanie nie je všeobecne záväzným právnym predpisom zakázané a vykonávať ďalšie nevyhnutné úkony súvisiace s kontrolou,
e)	vyžadovať súčinnosť kontrolovaného subjektu, jeho zamestnancov, ako aj ďalších štátnych orgánov potrebnú na vykonanie kontroly. Od právnických a fyzických osôb možno vyžadovať súčinnosť v nevyhnutnom rozsahu a s ich súhlasom; v súvislosti so zisťovaním správnosti postupov pri poskytovaní a využití prostriedkov Európskeho spoločenstva vrátane prostriedkov štátneho rozpočtu poskytnutých na plnenie týchto úloh, sú tieto osoby požadovanú súčinnosť povinné poskytnúť.
(2)	Oprávnenia sa vzťahujú aj na prizvané osoby.
Čl. 12
Povinnosti pracovníkov kontroly
(1)	Pracovníci kontroly sú v súvislosti s výkonom kontroly povinní: 
a)	vopred oznámiť kontrolovanému subjektu predmet, účel a dobu trvania kontroly a preukázať sa poverením na vykonanie kontroly spolu s dokumentom preukazujúcim ich totožnosť, ak to osobitný predpis neustanovuje inak; ak by oznámenie pred začatím kontroly mohlo viesť k zmareniu účelu kontroly, treba tak urobiť najneskoršie pri začatí kontroly,
b)	vydať kontrolovanému subjektu potvrdenie o odňatí prvopisov dokladov, písomných dokumentov a iných materiálov a zabezpečiť ich riadnu ochranu pred stratou, zničením, poškodením a zneužitím; ak odobraté materiály nie sú potrebné na ďalší výkon kontroly alebo na ďalšie konanie, sú povinní vrátiť ich tomu, komu boli odňaté,
c)	oznámiť orgánom činným v trestnom konaní skutočnosti nasvedčujúce tomu, že bol spáchaný trestný čin a ďalším orgánom oznámiť skutočnosti podľa osobitných predpisov; na tieto účely sú pracovníci kontroly oprávnení vykonať opatrenia na zabezpečenie dôkazných materiálov pred ich stratou alebo znehodnotením,
d)	o výsledku kontroly vypracovať výsledný materiál (protokol, čiastkový protokol, priebežný protokol, záznam),
e)	oboznámiť vedúceho kontrolovaného subjektu s protokolom o výsledku kontroly pred jeho prerokovaním a v primeranej lehote určenej pracovníkmi kontroly vyžiadať od neho písomné vyjadrenie ku kontrolným zisteniam. Písomné vyjadrenie predložené v určenej lehote, ktorým vedúci kontrolovaného subjektu spochybňuje kontrolné zistenia sa považuje za námietku.  K vyjadreniu/k vyjadreniam  po určenej lehote sa neprihliada,
f)	odovzdať vedúcemu kontrolovaného subjektu protokol o výsledku kontroly, priebežný protokol, čiastkový protokol, dodatok k protokolu a zápisnicu o prerokovaní protokolu, alebo záznam o kontrole,

g)	preveriť opodstatnenosť námietok ku kontrolným zisteniam, opodstatnené námietky zohľadniť v dodatku k protokolu a oboznámiť s ním vedúceho kontrolovaného subjektu,
h)	neopodstatnenosť námietok písomne zdôvodniť vedúcemu kontrolovaného subjektu najneskôr do termínu prerokovania protokolu,
i)	prerokovať protokol o výsledku kontroly vrátane jeho súčastí, priebežného protokolu, čiastkového protokolu a dodatku k protokolu s vedúcim kontrolovaného subjektu; pred prerokovaním protokolu upozorniť vedúceho kontrolovaného subjektu na dôsledky porušenia právnej povinnosti podľa § 12 ods. 4 zákona,
j)	vypracovať zápisnicu o prerokovaní protokolu, v ktorej uložia vedúcemu kontrolovaného subjektu, aby v určenej lehote po skončení kontroly predložil orgánu kontroly opatrenia prijaté na odstránenie zistených nedostatkov, príčin ich vzniku, určil zamestnancov zodpovedných za kontrolou zistené nedostatky a v určenej lehote predložil orgánu kontroly písomnú správu o splnení prijatých opatrení a uplatnení právnej zodpovednosti voči zamestnancom zodpovedným za nedostatky,
k)	zachovávať mlčanlivosť o skutočnostiach, o ktorých sa dozvedeli pri výkone kontroly, ak ich od tejto povinnosti písomne neoslobodí ten, v záujme koho túto povinnosť majú, alebo vo verejnom záujme minister; tým nie je dotknutá povinnosť zachovávať mlčanlivosť o utajovaných skutočnostiach a osobných údajov,
l)	v odôvodnených prípadoch informovať o výsledkoch kontroly príslušný nadriadený orgán.
(2)	Povinnosti podľa ods. 1 písm. b), d), e), f), h) a k) sa vzťahujú aj na prizvané osoby.
Čl. 13
Oprávnenia a povinnosti kontrolovaného subjektu
(1)	Vedúci kontrolovaného subjektu je oprávnený počas výkonu kontroly písomne sa vyjadrovať ku kontrolným zisteniam; v čase oboznámenia sa s protokolom, do termínu určeného pracovníkmi kontroly, je oprávnený podať ku kontrolným zisteniam námietky.
(2)	Vedúci kontrolovaného subjektu je povinný
a)	poskytnúť pracovníkom kontroly požadovanú súčinnosť podľa § 11 ods. 1 zákona a článku 11 ods. 1 tejto smernice,
b)	oboznámiť pracovníkov kontroly a prizvané osoby s osobitnými bezpečnostnými predpismi, ktoré sa vzťahujú na priestory kontrolovaného subjektu, najneskôr v deň začatia kontroly,
c)	predložiť pracovníkom kontroly na základe ich požiadania výsledky kontrol   vykonaných inými orgánmi, ktoré majú vzťah k predmetu vykonávanej kontroly, predložiť pracovníkom kontroly potvrdenie o prevzatí vrátených dokladov a o ich úplnosti,
d)	vytvárať vhodné materiálové a technické podmienky na vykonanie kontroly,
e)	 na požiadanie pracovníkov kontroly dostaviť sa na prerokovanie protokolu,
f)	na základe výsledkov kontroly prijať opatrenia na odstránenie zistených nedostatkov a príčin ich vzniku a predložiť ich v určenom termíne orgánu kontroly,
g)	predložiť orgánu kontroly  písomnú správu o splnení opatrení prijatých na odstránenie zistených nedostatkov a o vyvodení právnej zodpovednosti voči zamestnancom zodpovedným za zistené nedostatky.

Šiesta časť
Výkon kontroly v kontrolovanom subjekte
Čl. 14
Začatie výkonu kontroly
(1)	Pracovníci kontroly sú pri začatí kontroly povinní
a)	vopred, najneskôr pri začatí kontroly, oznámiť vedúcemu kontrolovaného subjektu predmet, účel a termín kontroly a preukázať sa písomným poverením na vykonanie kontroly spolu s dokumentom preukazujúcim totožnosť,
b)	prerokovať s vedúcim kontrolovaného subjektu organizačné zabezpečenie výkonu kontroly z hľadiska potrieb kontrolnej skupiny, a to najmä pracovný styk so zamestnancami kontrolovaného subjektu, určením termínov predkladania potrebnej dokumentácie k výkonu kontroly a ďalšie,
c)	poučiť kontrolovaný subjekt o jeho právach a povinnostiach vyplývajúcich zo zákona.
(2)	Vedúci kontrolnej skupiny a členovia kontrolnej skupiny neodovzdávajú kontrolovanému subjektu originály ani fotokópie dokladov vydaných kontrolným orgánom ako napríklad poverenie na výkon kontroly, ak osobitný predpis neustanovuje inak.
Čl. 15
Predpojatosť v kontrolnej činnosti
(1)	Pracovníci kontroly a prizvané osoby, ktorí vedia o skutočnostiach zakladajúcich pochybnosti o ich nepredpojatosti, sú povinní tieto skutočnosti bez zbytočného odkladu, písomne oznámiť ministrovi alebo ním splnomocnenému zástupcovi.
(2)	Ak majú zamestnanci kontrolovaných subjektov pochybnosti o nepredpojatosti pracovníkov kontroly alebo prizvaných osôb so zreteľom na ich vzťah k predmetu kontroly, ku kontrolovaným subjektom alebo k ich zamestnancom, môže vedúci kontrolovaného subjektu proti ich účasti na kontrole podať písomné námietky ministrovi s uvedením dôvodu; toto podanie však nemá odkladný účinok.
(3)	Pracovníci kontroly a prizvané osoby, ktorí oznámili ministrovi  alebo ním splnomocnenému zástupcovi pochybnosti o svojej nepredpojatosti, resp. proti ktorým podal vedúci kontrolovaného subjektu námietky zakladajúce pochybnosti o ich nepredpojatosti, sú oprávnení vykonať len také úkony, ktoré nedovoľujú odklad.
(4)	Minister alebo ním splnomocnený zástupca je povinný rozhodnúť o oznámených skutočnostiach alebo o námietkach najneskôr do piatich pracovných dní od ich uplatnenia a písomne oboznámiť s rozhodnutím toho, kto námietku uplatnil; na rozhodovanie o nepredpojatosti sa nevzťahujú všeobecne záväzné právne predpisy o správnom konaní.
Čl. 16
Organizácia a postup pri výkone kontroly
(1)	Vedúci kontrolnej skupiny pri výkone kontroly
a)	zodpovedá za cieľavedomý, koordinovaný a odborný výkon kontroly a podieľa sa na jej realizácii,
b)	prerokováva za kontrolnú skupinu zásadné otázky so zamestnancami kontrolovaného subjektu a poskytuje  členom kontrolnej skupiny odbornú a metodickú pomoc,
c)	   zodpovedá za správne a včasné vypracovanie protokolu  o výsledku kontroly a zápisnice o prerokovaní protokolu o výsledku kontroly alebo záznamu o výsledku kontroly, ako aj za ich prerokovanie s vedúcim kontrolovaného subjektu,
d)	zodpovedá za efektívne využitie fondu pracovného času pri výkone kontroly,
e)	zodpovedá za zabezpečenie evidencie a založenia komplexného výsledného materiálu z kontroly v súlade s internými predpismi orgánu kontroly.
(2)	Pracovník kontroly  pri výkone kontroly je povinný
a)	zisťovať skutočný stav predmetu kontroly a postupovať pri výkone kontroly tak, aby kontrolná činnosť viedla k pravdivosti, úplnosti a preukázateľnosti kontrolných zistení,
b)	riadiť sa pri výkone kontroly podľa pokynov vedúceho kontrolnej skupiny,
c)	zisťovať stav kontrolovaných skutočností a ich súlad so všeobecne záväznými právnymi predpismi, internými predpismi a s uzneseniami vlády SR,
d)	nezasahovať do  riadenia kontrolovaného subjektu,
e)	nezaťažovať zamestnancov kontrolovaného subjektu administratívou, ktorá nesúvisí s kontrolovanou problematikou.
Čl. 17
Dokladovanie
(1)	Kontrolné zistenia uvádzané v protokole o výsledku kontroly musia byť preukázateľné a doložené príslušnými dokladmi. Doloženie zistených skutočností pracovník kontroly zabezpečí odvolaním sa na doklady alebo ich priložením k protokolu o výsledku kontroly vo forme prílohy.
(2)	Pri podozrení z trestnej činnosti a pri podozrení z odcudzenia dokladu, jeho zámeny alebo úpravy jeho obsahu, je pracovník kontroly oprávnený originál dokladu odobrať.
(3)	V prípadoch, ak pracovník kontroly odoberie originál dokladu mimo priestor kontrolovaného subjektu, je povinný vydať písomné potvrdenie o odobratí dokladu a zanechať na požiadanie kontrolovaného subjektu aj kópiu originálu odobratého dokladu.
(4)	Doklady, ktoré sa prikladajú k protokolu o výsledku kontroly vo forme prílohy sú najmä
a)	doklady a podklady, ktoré dokumentujú činnosť kontrolovaného subjektu v preverovanej problematike v priamej nadväznosti ku kontrolným zisteniam (napríklad kópie účtovných dokladov, kópie zmlúv, odborné posudky, záznamy na technických nosičoch dát, expertízy, súhrnné doklady, tabuľky, priebežné protokoly a ďalšie),
b)	písomné vyjadrenia ku kontrolovanej problematike alebo k zisteným nedostatkom,
c)	oznámenie o preverení námietok,
d)	priebežný protokol o výsledku kontroly.
(5)	Pracovník vykonávajúci kontrolu vyžaduje, aby súhrnné doklady od kontrolovaného subjektu obsahovali
a)	názov dokladu a dátum jeho vyhotovenia,
b)	podpis zodpovednej osoby za kontrolovaný úsek,
c)	pečiatku kontrolovaného subjektu alebo hlavičkový papier.

Siedma časť
Výsledné materiály z vykonanej kontroly
Čl. 18
Protokol o výsledku kontroly
(1)	O výsledku vykonanej kontroly, ktorou boli zistené nedostatky, vypracujú pracovníci kontroly protokol o výsledku kontroly, ktorý pravdivo, úplne a preukázateľne hodnotí predmetom kontroly stanovený okruh otázok.
(2)	Protokol o výsledku kontroly obsahuje 
a)	v úvodnej časti - označenie orgánu kontroly, ktorý kontrolu vykonal, označenie kontrolovaného subjektu, na základe akého poverenia bola kontrola vykonaná, meno, priezvisko a titul pracovníkov kontroly, ktorí kontrolu vykonali, miesto a čas vykonania   kontroly, predmet a účel kontroly a kontrolované obdobie,
b)	v hlavnej časti - preukázané kontrolné zistenia podľa programu kontroly alebo kontrolného postupu a ich vyhodnotenie vyplývajúce z porovnania s príslušnými ustanoveniami všeobecne záväzných právnych predpisov alebo inými internými normami,
c)	v záverečnej časti - dátum a miesto vypracovania protokolu o výsledku kontroly, mená a podpisy pracovníkov kontroly,  ktorí kontrolu  vykonali,  meno a podpis vedúceho kontrolovaného subjektu, dátum oboznámenia vedúceho kontrolovaného subjektu s protokolom o výsledku kontroly a určenie lehoty na písomné vyjadrenie vedúceho kontrolovaného subjektu ku všetkým kontrolným zisteniam; súčasťou protokolu sú aj vyjadrenia zodpovedných zamestnancov ku kontrolným zisteniam a ďalšie povinnosti a materiály potvrdzujúce kontrolné zistenia vrátane priebežného a čiastkového protokolu, pokiaľ sa tieto vypracovávajú.
(3)	Neoddeliteľnou súčasťou protokolu sú aj prílohy k protokolu a správa o zistenej nezrovnalosti, ak kontrolou zistený nedostatok je nezrovnalosťou podľa osobitného predpisu.)

(4)	V protokole o výsledku kontroly sa neuvádza 
a)	stupeň závažnosti zisteného nedostatku, ako napr. závažné porušenie, zámerné porušenie, hrubé porušenie, neospravedlniteľné konanie a pod.,
b)	nepreverené údaje (domnienky alebo úvahy),
c)	nedostatky v činnosti orgánu, ktorý je voči kontrolovanému subjektu nadriadeným orgánom,
d)	opravy, prepisovanie a podobne.
(5)	S obsahom protokolu o výsledku kontroly musí byť oboznámený vedúci kontrolovaného subjektu alebo ním písomne poverený zástupca. Kontrolovanému subjektu  musí byť umožnené v stanovenom termíne podať písomné námietky voči pravdivosti, úplnosti a preukázateľnosti kontrolných zistení.
(6)	Ak kontrolovaný subjekt podá námietky voči pravdivosti, úplnosti a preukázateľnosti kontrolných zistení, pracovníci kontroly preveria opodstatnenosť týchto námietok a s výsledkom  písomne oboznámia vedúceho kontrolovaného subjektu. Oboznámenie sa prikladá k protokolu o výsledku kontroly.
(7)	Ak sa preverením námietok sa preukáže ich opodstatnenosť, vypracujú pracovníci kontroly dodatok k protokolu o výsledku kontroly, s ktorým oboznámia vedúceho kontrolovaného subjektu.
(8)	Vyjadrenia vedúceho kontrolovaného subjektu ku kontrolným zisteniam a ďalšie písomnosti a materiály potvrdzujúce kontrolné zistenia, písomné potvrdenie kontrolovaného subjektu o vrátení dokladov a písomností, priebežný protokol, čiastkový protokol a dodatok k protokolu sú súčasťou protokolu o výsledku  kontroly.
Čl. 19
Čiastkový protokol
(1)	Čiastkový protokol vyhotovujú pracovníci kontroly v tých prípadoch, keď je potrebné zaznamenať stav  časti  predmetu kontroly z dôvodu potreby osobitného postupu pri kontrole alebo osobitného spôsobu riešenia zistených nedostatkov  (napríklad pri kontrole miestne odlúčených útvarov bez právnej subjektivity alebo v prípade potreby uzavrieť kontrolné zistenie, ak ide o podozrenie z trestnej činnosti).
(2)	Čiastkový protokol je výsledným kontrolným materiálom, ktorý má náležitosti protokolu o výsledku kontroly, najmä v tom, že kontrolné zistenia musia byť pravdivé, úplné a preukázateľné.
(3)	S obsahom čiastkového protokolu musí byť oboznámený vedúci kontrolovaného subjektu alebo ním poverený zástupca.
(4)	Kontrolovanému subjektu musí byť umožnené v určenom termíne podať písomné námietky proti pravdivosti, úplnosti a preukázateľnosti kontrolných zistení. Opodstatnenosť námietok pracovníci kontroly preveria a s výsledkom písomne oboznámia vedúceho kontrolovaného subjektu. Oboznámenie je súčasťou čiastkového protokolu.
(5)	V prípade opodstatnenosti námietok vypracujú pracovníci kontroly dodatok k čiastkovému protokolu, s ktorým oboznámia vedúceho kontrolovaného subjektu. 
(6)	Zistené nedostatky uvedené v čiastkovom protokole musia byť obsiahnuté aj v protokole o výsledku kontroly s odvolaním sa na čiastkový protokol a to buď v plnom alebo v skrátenom znení.
(7)	Čiastkový protokol spolu s oznámením o preverení námietok alebo s dodatkom k čiastkovému protokolu sa prikladá k dokumentačnej zložke ako príloha k protokolu o výsledku kontroly.
Čl. 20
Priebežný protokol
(1)	Priebežný protokol vyhotovujú pracovníci kontroly vtedy, ak je potrebné v protokole o výsledku kontroly alebo v čiastkovom protokole zaznamenať stav predmetu kontroly priamo na mieste v určenom čase.
(2)	Priebežný protokol sa vyhotovuje za účasti zamestnancov, ktorí sú zodpovední za príslušný kontrolovaný úsek a podľa konkrétnych podmienok aj za prítomnosti iných zamestnancov, ktorých môže určiť vedúci kontrolovaného subjektu. Pracovníci kontroly  umožnia podpísať priebežný protokol všetkým osobám, ktoré sa na kontrole stavu podieľali.
(3)	Priebežný protokol má charakter dokladu kontrolného zistenia. Jedno vyhotovenie priebežného protokolu sa odovzdá vedúcemu kontrolovaného subjektu a jedno vyhotovenie sa prikladá k dokladovej časti ako príloha k protokolu o výsledku kontroly alebo k čiastkovému protokolu.
Čl. 21
Záznam o výsledku kontroly
(1)	Ak sa kontrolou nezistí porušenie všeobecne záväzných právnych predpisov alebo interných predpisov, vypracuje sa záznam o kontrole; pri jeho vypracovaní sa postupuje primerane podľa čl. 18 ods. 2.
(2)	Kontrola, z ktorej sa vypracováva záznam, je skončená jeho podpísaním pracovníkmi kontroly a odovzdaním vedúcemu kontrolovaného subjektu.
Čl. 22
Prerokovanie protokolu o výsledku kontroly
(1)	O prerokovaní protokolu o výsledku kontroly vypracujú pracovníci kontroly zápisnicu, ktorá musí obsahovať dátum oboznámenia vedúceho kontrolovaného subjektu s protokolom, dátum prerokovania protokolu, mená prítomných na prerokovaní a ich vlastnoručné podpisy a písomné potvrdenie kontrolovaného subjektu o vrátení dokladov a písomností. V zápisnici sa uloží povinnosť vedúcemu kontrolovaného subjektu v určenej lehote
a)	prijať opatrenia na odstránenie zistených nedostatkov a ich príčin a predložiť ich orgánu kontroly,
b)	určiť zamestnancov zodpovedných za zistené nedostatky,
c)	predložiť orgánu kontroly správu o splnení opatrení na odstránenie nedostatkov a ich príčin  a uplatnení právnej zodpovednosti,
d)	uplatniť právnu zodpovednosť za zistené nedostatky voči zamestnancom zodpovedným za tieto nedostatky.
(2)	Kontrola je skončená v deň prerokovania protokolu a vyhotovením zápisnice o prerokovaní protokolu o výsledku kontroly. Protokol sa považuje za prerokovaný aj vtedy, ak sa vedúci kontrolovaného subjektu bezdôvodne nedostaví na prerokovanie protokolu alebo odmietne podpísať zápisnicu o prerokovaní protokolu. Tieto skutočnosti pracovníci kontroly  uvedú v zápisnici o prerokovaní protokolu.

Ôsma časť
Spoločné a záverečné ustanovenia
Čl. 23
Súčinnosť
(1)	Orgány kontroly pri plnení povinností podľa tejto smernice vzájomne spolupracujú vrátane vykonávania spoločných kontrolných úloh a poskytujú si informácie súvisiace s kontrolnou činnosťou.
(2)	Orgány kontroly  sú povinné upozorňovať príslušné orgány na nedostatky zistené kontrolou, ktorých riešenie patrí do pôsobnosti týchto orgánov, najmä na porušenie všeobecne záväzných právnych predpisov a opatrení vydaných na ich základe. O plnení prijatých opatrení na odstránenie zistených nedostatkov vrátane uplatnenia právnej zodpovednosti voči zodpovedným zamestnancom sú orgány kontroly oprávnené vyžadovať od nich informácie v určenej lehote.
(3)	Orgány štátnej správy, orgány územnej samosprávy, právnické osoby a fyzické osoby, v ktorých je orgán kontroly oprávnený vykonať kontrolu, sú povinné tomuto orgánu poskytovať informácie, doklady, vyjadrenia a ďalšie materiály vzťahujúce sa na plnenie úloh súvisiacich s výkonom štátnej správy, ktoré sú potrebné na zabezpečenie prípravy kontroly a na plnenie povinností podľa zákona a tejto smernice.
Čl. 24
Prizvané osoby
(1)	Na vykonanie kontroly môže orgán kontroly  prizvať zamestnancov iných orgánov štátnej správy, orgánu samosprávy a právnickej osoby alebo fyzické osoby s ich súhlasom, ak je to odôvodnené osobitnou povahou kontrolnej akcie.
(2)	Účasť týchto zamestnancov na kontrole je iným úkonom vo všeobecnom záujme.
Čl. 25
Poriadková pokuta
(1)	Kontrolovanému subjektu, ktorý neplní povinnosti podľa zákona a tým znemožňuje priebeh kontroly, marí výsledok kontroly alebo nápravu zistených nedostatkov, môže orgán kontroly uložiť poriadkovú pokutu do výšky 663,88 € (20 000 Sk); 
pri určovaní výšky poriadkovej pokuty orgán kontroly prihliada na mieru sťaženia alebo marenia výkonu kontroly.
(2)	Poriadkovú pokutu podľa ods. 1 tohto článku možno uložiť opakovane, avšak najviac do úhrnnej výšky 6 638,78 € (200 000 Sk).
(3)	Poriadkovú pokutu možno uložiť do dvoch mesiacov odo dňa zistenia porušenia právnej povinnosti, najneskôr však do jedného roka od porušenia právnej povinnosti.
(4)	Uloženie poriadkovej pokuty nezbavuje kontrolovaný subjekt povinnosti postupovať v súlade so zákonom.    
(5)	Pri ukladaní poriadkovej pokuty sa postupuje podľa všeobecného predpisu o správnom konaní. Správne konanie v prvom stupni vedie vedúci príslušného organizačného útvaru. Odvolacím orgánom proti rozhodnutiu o uložení poriadkovej pokuty vydaným vedúcim príslušného organizačného útvaru je minister.
(6)	Poriadková pokuta je príjmom štátneho rozpočtu SR.
Čl. 26
Zrušovacie a záverečné ustanovenia
(1)	Zrušuje sa Pokyn na zabezpečenie systému vnútornej a vonkajšej kontroly na MŠ SR podľa zákona č. 10/1996 Z. z. o kontrole v štátnej správe v znení neskorších predpisov, vydaný pod č. 246/2003-13 a účinný od 1. júla 2003.

(2)	Táto smernica nadobúda účinnosť 1. februára 2009.

minister

Smernica č. 5/2009-R z 30. januára 2009, ktorou sa upravuje postup Ministerstva školstva Slovenskej republiky pri výkone kontrolnej činnosti
Prvá časť Základné ustanovenie
Čl. 1 Predmet úpravy
Čl. 2 Rozsah úpravy
Čl. 3 Vymedzenie základných pojmov
Druhá časť
Čl. 4 Orgány kontroly a ich pôsobnosť
Čl. 5 Spolupráca a koordinácia orgánov kontroly
Tretia časť Plánovanie kontrolnej činnosti
Čl. 6 Stratégia plánovania
Čl.7 Zameranie kontroly
Štvrtá časť Príprava na výkon kontroly
Čl. 8 Účel a organizácia prípravy výkonu kontroly
Čl. 9 Program kontroly
Čl. 10 Poverenie na vykonanie kontroly
Piata časť Základné pravidlá kontrolnej činnosti
Čl. 11 Oprávnenia pracovníkov kontroly
Čl. 12 Povinnosti pracovníkov kontroly
Čl. 13 Oprávnenia a povinnosti kontrolovaného subjektu
Šiesta časť Výkon kontroly v kontrolovanom subjekte
Čl. 14 Začatie výkonu kontroly
Čl. 15 Predpojatosť v kontrolnej činnosti
Čl. 16 Organizácia a postup pri výkone kontroly
Čl. 17 Dokladovanie
Siedma časť Výsledné materiály z vykonanej kontroly
Čl. 18 Protokol o výsledku kontroly
Čl. 19 Čiastkový protokol
Čl. 20 Priebežný protokol
Čl. 21 Záznam o výsledku kontroly
Čl. 22 Prerokovanie protokolu o výsledku kontroly
Ôsma časť Spoločné a záverečné ustanovenia
Čl. 23 Súčinnosť
Čl. 24 Prizvané osoby
Čl. 25 Poriadková pokuta
Čl. 26 Zrušovacie a záverečné ustanovenia